บอร์ด THAI อนุมัติการขยายเวลาเงินกู้จากคลัง เพื่อลดต้นทุนทางการเงิน
THAI เผยบอร์ดอนุมัติการขยายเวลาเงินกู้จากกระทรวงการคลังในรูปการออกตราสาร Euro Commercial Paper ภายในเดือน ก.พ.59 เพื่อลดต้นทุนทางการเงิน และสามารถดำเนินการขายเครื่องบินตามแผนปฏิรูป
29 ธ.ค. 2558

บริษัท การบินไทย จำกัด (มหาชน) หรือ THAI ระบุว่า ที่ประชุมคณะกรรมการบริษัทเมื่อวานนี้ (28 ธ.ค.) อนุมัติการเข้าทำรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย กรณีบริษัทมีแผนการขอขยายระยะเวลา (Roll-over) เงินกู้ต่อจากกระทรวงการคลังในรูปการออกตราสาร Euro Commercial Paper (ECP) ภายในเดือนก.พ.59 และที่ประชุมคณะรัฐมนตรีเมื่อวันที่ 1 ก.ย.58 อนุมัติการให้กู้ยืมเงินดังกล่าวโดยกระทรวงการคลัง
ทั้งนี้ กระทรวงการคลังกู้ยืมเงินโดยการออกตราสาร ECP ภายใต้ ECP Programme โดยมีวัตถุประสงค์เพื่อนำมาให้บริษัทกู้ยืมเงินต่อ เพื่อการขยายระยะเวลา ตราสาร ECP ซึ่งบริษัทได้กู้ต่อจากกระทรวงการคลังเมื่อเดือนมิ.ย. ,ก.ค. และส.ค.58 วงเงินรวม 150 ล้านเหรียญสหรัฐ และใกล้ครบกำหนดชำระคืน โดยมีอายุเงินกู้ 180 วัน อัตราดอกเบี้ยคงที่ ซึ่งเป็นอัตราดอกเบี้ยคำนวณจากอัตราอ้างอิง USD Libor+Spread ณ วันออกตราสาร ECP โดยกระทรวงการคลัง ตามกระบวนการ Book building ตามสภาวะตลาดในช่วงเวลานั้นๆ
สำหรับค่าธรรมเนียมการให้กู้ต่อ (On-lending Fee) เป็นอัตราที่กำหนดโดยกระทรวงการคลัง สำหรับการกู้ยืมเงินต่อของรัฐวิสาหกิจทั่วไป และเงื่อนไขอื่นๆตามที่กระทรวงการคลังกำหนด
ส่วนวิธีการชำระเงิน ในการชำระคืนเงินต้น ผู้กู้ตกลงเป็นผู้ชำระเงินคืนแทนกระทรวงการคลัง โดยสั่งจ่ายผ่าน Citibank N.A. ในฐานะธนาคารตัวแทนรับจ่ายเงิน ขณะที่การชำระดอกเบี้ยจ่ายหักออกจากเงินกู้รับ ณ วันเบิกรับเงินกู้ ส่วนค่าธรรมเนียมการให้กู้ต่อ ผู้กู้ตกลงชำระค่าธรรมเนียมการให้กู้ต่อให้แก่กระทรวงการคลัง
สำหรับผลประโยชน์ที่คาดว่าจะได้รับนั้น คาดว่าบริษัทจะสามารถลดต้นทุนทางการเงิน และสามารถดำเนินการขายเครื่องบินตามแผนปฏิรูปได้